Prof. dr. Nijaz **Musabegović**, profesor emeritus, predsjednik komisije

Prof. dr. Senadin **Lavić**, rednovni profesor, mentor i član

Doc. dr. Amer **Osmić**, član

Sarajevo, 09. april 2021.

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 59. tačka m) Statuta Univerziteta u Sarajevu, a u skladu sa odredbama članova 59, 36, 40, 41, 42. i 43. Pravila studiranja za treći ciklus studija na Univerzitetu u Sarajevu, Senat Univerziteta u Sarajevu je, na 20. elektronskoj sjednici održanoj 28. 10. 2020. godine, donio Odluku o obrazovanju Komisije za ocjenu radne verzije doktorske disertacije mr. Salihe Špago pod naslovom: **“SOCIOLOŠKE IMPLIKACIJE PRISILNIH MIGRACIJA U BOSNI I HERCEGOVINI NAKON 1991. GODINE – SLUČAJ STOLAC”**, broj 01-146/20, od 28. 10. 2020. godine, u sljedećem sastavu: prof. dr. Nijaz Musabegović, profesor emeritus, predsjednik komisije, prof. dr. Senadin Lavić, redovni profesor, mentor i član i doc. dr. Amer Osmić, docent, član.

U skladu sa članom 41. Pravila studiranja za treći ciklus studija na Univerzitetu u Sarajevu, dana 17.12.2020. godine zakazana je i održana prezentacija radne verzije doktorske disertacije doktorantice mr. Salihe Špago. Nakon što su članovi Komisije saslušali obuhvatno i uvjerljivo izlaganje doktorske kandidatkinje mr. Salihe Špago o radnoj verziji doktorske disertacije, sugerirane su manje izmjene i dopune teksta radne verzije doktorske disertacije.

Radna verzija doktorske disertacije je nakon što ju je kandidat korigovao u skladu sa sugestijama Komisije upućena na Univerzitet, na softversku provjeru, to jeste na detekciju plagijarizma.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

**O OCJENI DOKTORSKE DISERTACIJE**

1. **Osnovni biografski podaci o kandidatkinji**

Saliha Špago, rođena je 01.04.1963. godine u mjestu Djevor, općina Jablanica. Osnovnu i srednju školu završila je u Jablanici, nakon čega je slijedilo univerzitetsko obrazovanje. U periodu 1981-1985. godina studirala na Fakultetu političkih nauka “Veljko Vlahović“ Sarajevo, smjer Odbrana i zaštita i stekla diplomu o visokoj stručnoj spremi. U periodu 2009-2011. godina na Univerzitetu Sarajevo – Fakultet političkih nauka i Medicinski fakultet – završava Interdisciplinarni postdiplomski studij “Demografske promjene, zdravlje i upravljanje ljudskim resursima u Bosni i Hercegovini“, te je u januaru 2013. godine uspješno odbranila magistarski rad pod nazivom “Uticaj migracija na demografske promjene u Bosni i Hercegovini u periodu od 1991. do 2001. godine“ i stekla naučni stepen magistar nauka iz oblasti “Demografske promjene, zdravlje i upravljanje ljudskim resursima u Bosni i Hercegovini“.

Nakon stjecanja naučnog stepena magistra upisala je Interdisciplinarni doktorski studij na Fakultetu političkih nauka u Sarajevu, istraživačko polje sociologija i položila sve ispite sa prosječnom ocjenom 9,0. Posjeduje pasivno znanje engleskog jezika (čitanje). Poznavanje rada na računaru: Word, PowerPoint, Excel. Zaposlena u Obavještajno-sigurnosnoj agenciji Bosne i Hercegovine. Učestvovala na različitim konferencijama i seminarima za specijalističku obuku i usavršavanje.

U februaru 2015. godine učestvovala je na naučnoj konferenciji pod nazivom “Prva međunarodna konferencija iz oblasti sporta, nauke, edukacije i razvoja InSSED 2015“ gdje je bila aktivni učesnik i izlagala rad na temu „Sociološki aspekti prisilnih migracija u Bosni i Hercegovini – efekti u polju obrazovanja.“ Rad je objavljen u Zborniku pomenute konferencije.

U aprilu 2015. godine učestvovala na Međunarodnoj konferenciji „Dijasporalni i migrantski identiteti: društveni, kulturološki, politički i religijsko-duhovni aspekti“ održanoj u Sarajevu u okviru koje je stekla certifikat za učešće na radionici Metode istraživanja migracijskih fenomena i religioznosti.

Kandidatkinja mr. Saliha Špago je već u magistarskom radu iskazala sposobnost za samostalan znanstveni rad što je značilo da posjeduje odgovornost prema znanosti i ključne znanstveno-istraživačke pretpostavke za rad na doktorskoj disertaciji.

**2. Prikaz sadržaja doktorske disertacije**

Disertacija mr. Salihe Špago “**Sociološke implikacije prisilnih migracija u Bosni i Hercegovini nakon 1991. godine – Slučaj Stolac**” otvara u našoj povijesno-društvenoj zbilji skup kompleksnih i vrlo zahtjevnih pitanja. Sa stanovišta problemsko-istraživačkog pristupa društvene znanosti savremeno bosanskohercegovačko društvo su obilježili posebno teški događaji i procesi koji su se desili devedesetih godina 20. stoljeća, kao što su: globalne promjene - stvaranje novog svjetskog poretka (raspad socijalističkih sistema “istočnog bloka“), državno-politička samostalnost Bosne i Hercegovine od 1992. godine, ratni sukobi i agresija na Republiku Bosnu i Hercegovinu 1992-1995, politička i ekonomska tranzicija, postratni i postgenocidni dejtonski političko-teritorijalni ustroj Bosne i Hercegovine, što je za posljedicu, između ostalog, imalo i masovne prisilne migracije stanovništva i veoma izražene društveno-demografske promjene. Kandidatkinja je interesirajući se za ove procese i pojave postavila pitanja: *koliki je obuhvat i kakvi su tokovi prisilnih migracija u Bosni i Hercegovini devedesetih godina*, *do kakvih je društvenih promjena došlo, kakve su promjene nastupile u svakodnevnom životu ljudi i društvenoj svijesti općenito*? Iz ovih pitanja u disertaciji se otvara cjelokupna pozornica procesa koji se odvija posljednjih trideset godina u kojem se događa strašna demografska depopulacija i demografski inženjering iza kojega stoje monstruozni nacrti i projekcije velikodržavnog hegemonizma. Ova se pitanja naročito odnose na period agresije na Republiku Bosnu i Hercegovinu 1992-1995. godine, kada je, prema procjenama, više od polovine ukupnog predratnog stanovništva prisilno raseljeno ili izbjeglo iz svojih domova.

Prema mišljenjima različitih autora, prisilne migracije u obliku *etničkog* progona bile su dio velikodržavnih projekata o podjeli Bosne i Hercegovine, kako političko-teritorijalnoj tako i podjeli bosanskohercegovačkog društva. Prema obimu, tokovima i obrascima tih migracija može se zaključiti da su ti projekti u znatnoj mjeri provedeni u djelo. Izvršena je etnička teritorijalizacija što je u konačnici rezultiralo dezintegracijom društva i podijeljenošću među građanima. Stanje u državi i društvu i dvadeset godina nakon potpisivanja Dejtonskog mirovnog sporazuma potvrđuje ova mišljenja i tvrdnje. Tako jasno zločini, koji su provedeni nad građanima Stoca tokom 1990-ih godina, “*ukazuju na postojanje sistematskog plana prisutnog u Bosni i Hercegovini, čije je provođenje podrazumijevalo ideologiju, organizaciju i izvršitelje, te slučaj Stolac može koristiti kao obrazac na koji način se takav plan realizirao*”.

Disertacija kandidatkinje mr. Salihe Špago pokazuje prepoznatljivu mustru antibosanskog projekta etničke teritorijalizacije državnog prostora i plansko ometanje i dovođenje u pitanje bilo kakvog uspostavljanja funkcionalne državne vlasti i vladavine prava. Problematiziranje pitanja o prisilnim migracijama i nastalim društvenim promjenama uzrokovanim prisilnim migracijama u jednoj mikrosredini, području na kojem se kroz prizmu svakodnevnog života pojedinaca može izvršiti analiza promjena nastalih u određenom vremenskom periodu, otvara plodonosno polje za znanstveno-istraživačku analizu jednog povijesno-destruktivnog procesa konfrontiranja ljudskih grupa i pretvaranja građana u masu za manipulaciju na osnovama etničke i religijske pripadnosti. Znanstveni pristup zbilji razumije i prezentira činjenicu da destruktivno sistemsko nasilje “*značajno preoblikuje društvene institucije i ljudske odnose i tako stvara nove društvene i političke realitete*”. Postratno bosansko društvo je stvorilo mnogo novih društvenih realiteta s kojima se znanstveni istraživači vrlo sporo i nedjelotvorno suočavaju, ili ih često zanemaruju, ne razumiju i, slijedeći sistem vlasti, permanentno ignoriraju. Ova disertacija, naprotiv, kao svoj znanstveno-istraživački cilj postavlja pred sebe zadatak znanstvenog suočavanja i potrage za objašnjenjem novonastalih realnosti na primjeru jednog grada. Kandidatkinja mr. Saliha Špago se opredijelila za područje općine Stolac.

Disertacija “**Sociološke implikacije prisilnih migracija u Bosni i Hercegovini nakon 1991. godine – Slučaj Stolac**” je razvrstana u četiri poglavlja i zaključna razmatranja.

U*prvom* poglavlju, **Metodološki okvir istraživanja,** *problemska*pitanja rada se odnose na to kakve su se promjene desile u broju i strukturi stanovništva; u kojoj mjeri je implementiran povratak prognanih osoba; kakve su se promjene desile na području ove općine u odnosu ruralnog i urbanog, te naseljskoj mreži; kakve su promjene u obrazovnom sistemu (segregacija); kakve su prirode podjele u društvu (etnička i socijalna distanca). Razlog usmjeravanja istraživačkog interesa na područje općine Stolac je u tome što je kandidatkinja racionalno procijenila da ovo područje predstavlja paradigmu savremenog bosansko-hercegovačkog društva, što se u disertaciji potvrđuje. Na području općine Stolac se zbilja pokazuje sva problematika postratnog života i društvenih procesa u Bosni i Hercegovini.

Iz formulacije problema istraživanja proističe i **predmet istraživanja**, a to je obim, tokovi i obrasci prisilnih migracija na području općine Stolac, kao i sociološke implikacije tih migracija konceptualizirane kroz analizu prikupljenih podataka o podijeljenosti društva, socijalnoj i etničkoj distanci stanovnika Stoca, promjenama u broju i strukturi stanovništva, ruralno-urbani aspekt, te promjenama u naseljskoj mreži općine Stolac u periodu nakon 1991. godine do danas.

Iz postavljenih problemskih pitanja i predmetnih sadržaja istraživanja u disertaciji se nametnula i provela nužna metodološka logika istraživanja koja se ogledala u kombinaciji kvantitativnog i kvalitativnog metodološkog modela istraživanja.

## Ciljevi istraživanja

Polazeći od definiranog problema i predmeta istraživanja, da bi došla do spoznaje o tom predmetu, kandidatkinja je postavila sljedeće ciljeve znanstvenog istraživanja:

1. Naučni ciljevi

* Deskriptivni:

-doći do općeg uvida o obimu prisilnih migracija na području općine Stolac;

-doći do općeg uvida o sociološkim implikacijama prisilnih migracija u općini Stolac u periodu nakon 1991. godine do danas.

* Klasifikacijski:

-utvrditi tokove i obrasce prisilnih migracija s obzirom na međunarodno prihvaćenu klasifikaciju migracija;

-doći do pobližih spoznaja o sociološkim implikacijama prisilnih migracija s obzirom na podijeljenost društva, socijalnu i etničku distancu stanovnika Stoca, promjene u broju i strukturi stanovništva, ruralno-urbanom aspektu, te promjenama u naseljskoj mreži općine Stolac u periodu nakon 1991. godine do danas.

* Eksplanacijski:

-otkriti i objasniti povezanost prisilnih migracija i društvenih promjena koje su nastupile nakon provođenja prisilnih migracija u općini Stolac.

1. Društveni ciljevi

* Korist od istraživanja:

-korist od ovog istraživanja može biti to da će se na osnovu rezultata istraživanja moći efikasnije djelovati u području migracija i integracije društvene zajednice na području općine Stolac i uopće društva u Bosni i Hercegovini.

* Korisnici:

-korisnici rezultata ovog istraživanja mogu biti lokalne institucije vlasti na svim nivoima, nevladine organizacije i poslovni sektor.

* Način korištenja rezultata:

- sagledavanje aktivnosti koje bi mogle provoditi državne institucije radi reintegracije društva i onemogućavanja daljih podjela, obnavljanje napuštenih naseljenih mjesta; radi unaprjeđenja migracione i populacione politike, izrade strateških i operativnih dokumenata iz oblasti migracija i demografije, pružanja adekvatne brige migrantima (povratnici i interno raseljena lica);

**-** nevladine organizacije bi mogle usmjeravati svojepragmatične aktivnosti na pomoć određenim kategorijama stanovništva.

I jedni i drugi bi mogli koristiti rezultate istraživanja u svrhu izgradnje povjerenja i saradnje među različitim etničkim i socijalnim grupama;

- poslovni sektor bi mogao da sagleda promjene koje su se desile na tržištu radne snage u cilju usklađivanja planova sa nastalim promjenama.

## b) Hipotetički okvir disertacije

1. Generalna **hipoteza** disertacije

***Prisilne migracije uzrokovane ratom 1992-1995. imale su u Bosni i Hercegovini, pa i na području općine Stolac, karakter etničkog progona i egzodusa stanovništva.***

1. Kolateralne/posebne hipoteze
2. Prisilne migracije na području općine Stolac prema obimu - bile su *masovne*, prema tokovima - imale su obilježje *etničke teritorijalizacije*, prema obrascima - imale su oblik etničkog *progona* i *egzodusa*.
3. Prisilne migracije doprinijele su produbljivanju podjela u stolačkom društvu, te izraženoj socijalnoj i etničkoj *distanci* među stanovnicima Stoca.
4. Nastupile su značajne promjene u broju i strukturi stanovništva općine Stolac povezane sa prisilnim migracijama.
5. Nastupile su značajne promjene ruralno-urbanom aspektu, te u naseljskoj mreži općine Stolac povezane sa prisilnim migracijama.
6. **Varijable**
7. Zavisne varijable

U problemu istraživanja: sociološke implikacije prisilnih migracija u Bosni i Hercegovini – primjer općine Stolac, zavisna varijabla jesu ***sociološke implikacije*** *prisilnih migracija ispoljene u periodu nakon 1991. godine do danas*. Iz problema ovog istraživanja slijedi da će se sociološke implikacije prisilnih migracija, koje će biti u središtu ovog istraživanja, mjeriti preko sljedećih varijabli: podijeljenost društva, socijalnu i etničku distancu stanovnika Stoca, promjene u broju i strukturama stanovništva, te ruralno-urbani aspekt i promjene u naseljskoj mreži općine Stolac u naznačenom periodu. To su zavisne varijable preko kojih će se putem istraživačkih instrumenata doći do podataka o objektivnoj stvarnosti socioloških implikacija prisilnih migracija u općini Stolac.

1. Nezavisne varijable

U ovom istraživanju nezavisna varijabla jesu prisilne migracije u Bosni i Hercegovini i na području općine Stolac koje su se odvijale u periodu 1992-1995. g.

Nezavisne varijable u odnosu na posebne zavisne varijable kao što je podijeljenost društva, socijalna i etnička distanca, ruralno-urbani aspekt, jesu: spol, starost, obrazovanje, etnička pripadnost, mjesto rođenja/stanovanja.

## c) Znanstveno-istraživački pristup, metode i tehnike istraživanja

U disertaciji provedeno istraživanje je pretežno empirijsko, ali je kombinirano s teorijskim. Osnovna metoda istraživačkog rada je ***metoda studije slučaja***. U istraživačkom radu primijenjene su sljedeće metode: analiza, sinteza, dedukcija, indukcija, statistička, komparativna, historijska metoda. Za prikupljanje podataka koristiće sljedeće tehnike: analiza sadržaja (kvantitativna i kvalitativna - dokumenti i arhivski zapisi); posmatranje; ispitivanje (anketa, intervju); uvid u fizičke artefakte.

Tip dizajna studije slučaja je *kompozitni* sa više slučajeva, odnosno više jedinica analize. Jedna studija slučaja može obuhvatiti više od jedne jedinice analize, što se događa onda kad je unutar jednog slučaja pažnja usmjerena i na određene sastavnice tog slučaja nakon čega se izvode zaključci te studije slučaja. U konkretnom disertacijskom istraživanju studija slučaja se odnosi na sociološke implikacije prisilnih migracija na području općine Stolac u periodu nakon 1991. godine do danas, u okviru koje će se kao posebni slučajevi istražiti obim, tokovi i obrasci prisilnih migracija na području općine Stolac, te sociološke implikacije prisilnih migracija s obzirom na podijeljenost društva, socijalnu i etničku distancu stanovnika Stoca, promjene u broju i strukturi stanovništva, ruralno-urbani aspekt i promjene u naseljskoj mreži općine Stolac u periodu nakon 1991. godine do danas.

U kompozitnom dizajnu studije slučaja može se provoditi anketa na mjestu gdje se pojedini slučaj dogodio što je učinjeno kroz anketiranje građana Stoca. Za provođenje ankete kreiran je kvalitetno formatirani upitnik koji je sastavni dio disertacije. U skladu sa relevantnim kriterijima za odabir valjanog uzorka u anketnom dijelu istraživanja obuhvaćeno je 420 ispitanika. Za obavljanje intervjua, također, angažirano je 12 osoba za koje se utvrdilo da su dobro upućene u problematiku. S obzirom na problematiku koncipiran je intervju strukturiranog tipa koji podrazumijeva unaprijed pripremljena pitanja i upitnik za intervju se prilagođava ovisno o tome da li je osoba direktni ili indirektni akter događaja koji se istražuju ili se radi o osobi upućenoj u problematiku istraživanja. Brojni podaci koji su prikupljeni kroz intervju ugrađeni su u tekstualni dio rada i tako čine čvrstu i koherentnu znanstvenu strukturu disertacije. Podaci koji su dobiveni putem ankete prezentirani su u posebnom dijelu rada pod naslovom *Rezultati terenskog istraživanja dobiveni putem ankete*.

# d) Pregled stanja u oblasti istraživanja socioloških implikacija prisilnih migracija u Bosni i Hercegovini – osvrt na područje općine Stolac

Pitanja o prisilnim migracije u Bosni i Hercegovini prisutna su u radovima kako domaćih, tako i stranih autora. Međutim, manji broj tih radova je nastao na naučno ustanovljenim principima istraživanja. Također, uočava se nedostatak radova koji bi na sveobuhvatan, naučni način pristupili izučavanju socioloških aspekata, odnosno društvenih promjena u područjima gdje su prisilne migracije bile najizraženije. Prema istraživačkom vidiku kandidatkinje mr. Salihe Špago to je područje općine Stolac. Zbog toga se u disertaciji provodi istraživanje prisilnih migracija, odnosno etničkog progona i njihovim sociološkim implikacijama u periodu nakon 1991. godine do danas, sa posebnim fokusom na područje općine Stolac, koja je u tom smislu paradigmatična, a do sada nije bilo objavljenih rezultata naučnih istraživanja koja se bave tom problematikom.

O prisilnim migracijama u općini Stolac objavljen je određeni broj radova koji doprinose svjedočenju o razmjerama i obrascima tih migracija. Neki od njih se mogu svrstati u autobiografske iskaze i dobrodošli su znanstveno istraživanje jer nude veliki broj zanimljivih informacija koje mogu poslužiti u detaljnim analizama određenih pojava i procesa. Tako je profesor Mehmed Dizdar objavio dva svoja djela pod naslovom ***Suđeni Stolac*** i ***Stolac virtualni zavičaj****.* Dizdar iznosi potresna kazivanja o svom i stradanju drugih Bošnjaka u proteklom ratu. Svjedočenje je to o ljudima na jednom prostoru, u jednom vremenu i jednom gradu, koje predstavlja period potpune transformacije društva, i ljudi što čine to društvo, i prostora što ga naseljavaju ti ljudi. U ovim djelima moguće je potražiti odgovore na pitanja što ih je Rajt Mils postavio u svojoj ***Sociološkoj imaginaciji*** – “pitanja o strukturi određenog društva; pitanja o odnosu tog društva spram ljudske historije i principima shodno kojima se to društvo mijenja; te pitanja o soju muškaraca i žena koji u određenom periodu dominiraju u analiziranom društvu, kakva se „ljudska priroda“ ispoljava kroz držanje i karakter ljudi koje posmatramo u tom društvu i u tom periodu?”

Tu je također jedan vrlo vrijedan Zbornik radova urednice Amre Hadžimuhamdeović, istaknute djelatnice na očuvanju kulturne baštine Bosne i Hercegovine, objavljen pod naslovom ***Ljudska prava i razaranje kulturnog pamćenja - slučaj Stoca****,* u kojem su objavljeni radovi različitih autora o zločinačkom uništavanju kulturnog blaga Stoca, stvaranju jedne nove ideologije, onemogućavanju obnove porušenih kulturnih spomenika, a sve povezano sa kršenjem ljudskih prava. Ovaj Zbornik radova vrlo dobar je izvor podataka i vodič za istraživanje, te uspostavljanje veze između ratnih dešavanja, prisilnih migracija i promjena koje su nastupile u stolačkom društvu nakon toga.

Od velike važnosti je i djelo Cirila Ribičiča ***Geneza jedne zablude – Ustavnopravna analiza nastanka i djelovanja Hrvatske zajednice Herceg-Bosne***. Ovo je djelo nastalo za potrebe Internacionalnog tribunala za ratne zločine za bivšu Jugoslaviju u Hagu, a sam autor o razlozima svoga svjedočenja pred tribunalom u Uvodu kaže: “Glavni razlog što sam odlučio svjedočiti pred haškim tribunalom bio je u tome što sam uvjeren da je priznanje i popravljanje grešaka, koje su napravili Herceg-Bosna i njezini kumovi, ne samo u interesu suživota svih naroda i narodnosti Bosne i Hercegovine, već i u interesu Republike Hrvatske, koja ne bi mogla postati suvremenom europskom demokracijom ako ne izmijeni svoj odnos prema Bosni i Hercegovini. Ako ne prizna kako Hrvati u Bosni i Hercegovini nisu službenici i taoci države svojeg matičnog naroda, nego su konstitutivni narod samostalne i suverene Bosne i Hercegovine.” U ovome djelu pored analize ustroja Herceg-Bosne, autor iznosi i neke podatke o tajnim dogovorima hrvatskog predsjednika Tuđmana sa predstavnicima Hrvata iz Bosne i Hercegovine, s jedne strane i službenim nastupima, s druge strane. Na jednom od takvih sastanaka F. Tuđman, “otac svih Hrvata“ odlučio je napustiti dotadašnju politiku odbrane suverenosti Bosne i Hercegovine i zamijeniti je politikom priključenja Herceg-Bosne (i nekih drugih dijelova Bosne i Hercegovine) Hrvatskoj, kako je rečeno “bez obzira na sredstva i bez obzira na cijenu.” Ribičič kaže: “Nije, dakle, problem samo u tome da je ta politička odluka potakla hrvatsko-bošnjački rat, nego u tome da je ta odluka unaprijed i svjesno uključivala težnju za podjelom Bosne i Hercegovine, bez obzira na sredstva, bez obzira na cijenu, bez obzira na žrtve, što uključuje nasilno stvaranje etnički homogenih područja pomoću etničkog čišćenja.”

Važan doprinos dokumentiranju prisilnih migracija, ubijanja i rušenja tokom rata u Stocu predstavlja i uradak pod naslovom ***Zločin u općini Stolac (1992-1994)*** koji su zajedno pripremili sljedeći oćinski organi i organizacije sa područja općine Stolac: Predsjedništvo, Odbor Stranke demokratske akcije, Kulturno društvo Bošnjaka “Preporod”, Odbor Islamske zajednice, Dobrotvorno društvo “Merhamet”, te građani. Nažalost, nigdje nije naveden datum ili godina nastanka ovog rada, ali za pretpostaviti je da se radi o periodu odmah poslije okončanja sukoba HVO i Armije BiH, i da se radi o organima i institucijama koje su funkcionirale tokom rata, s obzirom da je navedeno Predsjedništvo općine koje po poslijeratnim propisima nije predviđeno kao organ upravljanja na nivou općine. Ovdje se mogu naći podaci o ubijenim, nestalim, prognanim građanima Stoca, kao i porušenim i spaljenim materijalnim i kulturnim dobrima (kućama, zgradama, spomenicima itd.).

Kao prilog istraživanju podijeljenog bosanskoheregovačkog društva svoje viđenje iznio je Florian Bieber u knjizi ***Bosna i Hercegovina poslije rata: Politički sistem u podijeljenom društvu****.* U ovoj knjizi je izneseno i jedno uznemirujuće i motivirajuće stanovište za kandidatkinju mr. Salihu Špago. Analizirajući rasprave o potrebi promjena ustavnog ustrojstva Bosne i Hercegovine Bieber kaže: “Na jednom polu ove debate su opetovane sugestije nekih međunarodnih posmatrača i nacionalnih stranaka u regiji da se Bosna i Hercegovina podijeli duž etničkih linija. Zagovarana tokom rata, ova ideja i dalje povremeno ima podršku i u svijetu.” Uznemirujuće je saznanje da uvijek postoje snage u svijetu koje će podržati daljnju državnu i društvenu destrukciju, a u isto vrijeme i motivirajuće za istraživače koji žele iznova upozoravati na genezu nastanka ovakvog današnjeg stanja u Bosni i Hercegovini i iznositi argumente protiv tih destruktivnih snaga.

Istraživanje socijalne i etničke distance u vrijeme postojanja SFRJ na ovim prostorima nije bilo tako često. Postoji svega nekoliko publikovanih radova koji se pominju u djelima današnjih istraživača. Međutim, nakon posljednjeg rata, na području susjednih zemalja, Hrvatske i Srbije, a naročito i u Bosni i Hercegovini, interes za ovu temu je postao veoma izražen. Jedno od istraživanja u Republici Hrvatskoj radile su tri autorice Gordana Vujević Hećimović, Senka Brajović i Ksenija Ilin, čiji su rezultati objavljeni u časopisu Suvremena psihologija 2010. godine pod naslovom “Socijalna distanca građana hrvatske prema narodima s područja bivše Jugoslavije s obzirom na vrijeme i neka socio-demografska obilježja”*.* U istraživanju su došle do zaključaka da je socijalna distanca građana Hrvatske najveća prema pripadnicima srpskog naroda, s kojima je Hrvatska bila u najvećem ratnom sukobu. Najmanja socijalna distanca iskazivala se prema slovenskom narodu 2002. i 2005. godine, dakle, s narodom s kojim Hrvatska nije bila u oružanom sukobu. U 2008. godini dolazi do smanjivanja socijalne distance prema pripadnicima bošnjačkog, crnogorskog i srpskog naroda, ali ne i prema pripadnicima slovenskog naroda, prema kojima se socijalna distanca povećava zbog aktualne političke situacije u kojoj Slovenija blokira pristupne pregovore Hrvatskoj za ulazak u EU. Rezultati su pokazali da se socijalna distanca Hrvata prema spomenutim narodima u svim regijama smanjuje u vremenu. Jedini izuzetak je socijalna distanca prema pripadnicima slovenskog naroda prema kojima se ona povećava.

U istraživanju u Republici Srbiji obavljenom u junu 2001. godine na reprezentativnom uzorku od 1334 građana Srbije, bez Kosova (Biro, M. 2002, *Etnocentrizam Srba u Srbiji pre i posle 5. oktobra - Etnički stereotipi*), pokazalo se da Albance kao građane ne prihvata 34% građana Srbije, kao komšije 46%, kao šefa 55%, dok 76% građana ne prihvata Albanca kao zeta ili snahu. Rome kao građane Srbije ne prihvata 9% ispitanika, kao komšiju 20%, kao šefa 38% i kao zeta ili snahu 66%. Građani Srbije u 23% slučajeva ne bi prihvatili Muslimane kao građane Srbije, kao komšije 28%, kao šefa na poslu 41% i kao zeta ili snahu 64%. Hrvata kao građanina u svojoj zemlji ne bi prihvatilo 19% ispitanika, kao komšiju 22%, kao šefa 36% i kao zeta ili snahu 51%. Najmanja distancu građani Srbije imali su prema Mađarima. Mađare kao građane Srbije ne prihvata 12% ispitanika, kao komšiju 15%, kao šefa 33% i kao zeta ili snahu 44%.

Najznačajnija istraživanja na području Bosne i Hercegovine o etničkoj distanci građana Bosne i Hercegovine uradio je Srđan Puhalo, te objavio više radova na tu temu. Jedno od tih istraživanja obavljeno je 2009. godine i rezultati su upoređeni sa onim iz 2002. godine kada je isti autor radio istraživanje na istu temu. Rezultati istraživanja iz 2009. godine su pokazali da kod pripadnika sva tri naroda etnička distanca prema drugim narodima raste s porastom bliskosti ponuđenih odnosa. Do odstupanja dolazi samo kod dva ponuđena odnosa: “Da se družim s njim kao s prijateljem” i “Da primi krv ako je ugrožen život nekom od članova moje porodice”. Također, u velikoj mjeri se odbacuju ponuđeni odnosi koji pripadnike pojedinog naroda dovode u podređen položaj (šef na poslu ili politički vođa). Kada se sagledaju rezultati dobijeni od građana hrvatske nacionalnosti, Puhalo smatra interesantnim da Hrvati podjednako odbacuju Bošnjake i Srbe. Rezultati dobijeni među Bošnjacima pokazuju da oni najviše prihvataju Hrvate, a potom Srbe. Puhalo naglašava da je etnička distanca Bošnjaka prema drugim narodima povećana u odnosu na 2002. godinu i iznosi pretpostavku da je politička nestabilnost umnogome uticala na povećanje distance. Pripadnici srpskog naroda najviše prihvataju ponuđene odnose s Hrvatima, a potom s Bošnjacima. Etnička distanca Srba prema pripadnicima druga dva naroda je povećana u odnosu na 2002. godinu. Puhalo uzrok tome vidi u političkoj radikalizaciji iz tog perioda, priči o ustavnim promjenama i strahu Srba za opstanak Republike Srpske.

U drugom poglavlju “**Teorijski okvir istraživanja**” kandidatkinja mr. Saliha Špago provodi pojmovno-kategorijalnu analizu i razmatra teorijska stanovišta koja će biti relevantna za razumijevanje problemskog pitanja i izvođene cjelokupnog pothvata disertacije. U ovome dijelu rada kandidatkinja vrlo kvalitetno razumijeva ključne pojmove koje koristi u svome radu, a prije svega pojmove etnička grupa, nacija, narod, etnonacija, društvo, etnička distanca, socijalna distanca, struktura stanovništva, ruralno-urbani odnosi, naseljeno mjesto, prisilne migracije, etnički progon, izbjeglištvo, “etničko čišćenje”, deportacija, egzodus i drugo. Isto tako, kandidatkinja uzima u obzir stavove tradicionalnih sociologa kao i savremenih socioloških istraživača o problemima migracija i etničkih odnosa, društvenih konflikata i ratnih događaja, pa za te svrhe koristi mišljenja M. Webera, G. Simmela, R. Dahrendorfa, T. Parsonsa, E. Durkheima, K. Marksa, K. Klauzevitza, S. Maleševića, Z. Baumana, M. Kaldorove, F. Hartmanove, N. Musabegovića, M. S. Castellsa, D. Harvyja, C. Kostića i drugih.

Već su u znanstveno-istraživačkoj zajednici u Bosni i Hercegovini, ali i u evropskim i američkim razmjerima znanja, formirana respektabilan mišljenja koja upozoravaju da su prisilne migracije (etnički progon stanovništva) bile instrument u cilju konstrukcije podijeljene države Bosne i Hercegovine i podijeljenog bosanskohercegovačkog društva. Imajući u vidu današnje stanje u državi i društvu, jasno je da su ovi ciljevi u značajnoj mjeri ostvareni i da ih se pokušava očuvati raznim sredstvima nedemokratskog i diskriminirajućeg odnosa prema ljudima. U procesu prisilnih migracija (etničkog progona) obuhvaćen je ogroman broj stanovnika i izmješten u druga mjesta unutar države Bosne i Hercegovine ili u susjedne države i širom svijeta. Tokom ratnog perioda, u općini Stolac cjelokupno bošnjačko i srpsko stanovništvo je bilo obuhvaćeno prisilnim migracijama. Prilikom prisilnog iseljavanja stanovništva njihova imovina je u pravilu sistematski uništavana što je za poruku imalo da ne pomišljaju na povratak. Svetost kuće, doma ili ognjišta nije se poštovala i upravo je na njoj i njezinoj negaciji pokazana namjera vojničkih okupacija prostora i progona stanovništva. Odvijala se svekolika devastacija života: smrt i mučenje, uništenje porodičnih i komšijskih veza, uništenje cijelih naselja, međuetnička netrpeljivost najvećeg stepena. Za sociologiju je naročito značajno bilo istraživati prisilne migracije sa aspekta djelanja, uloge i mjesta pojedinačnih aktera i njihovog organiziranja u posebne grupe i kolektivitete sa čije su pozicije zajedničkih vrijednosti vršili zlodjela kao što je potpuni etnički progon i ubijanje drugih pojedinaca, susjeda, kolega sa posla ili sportskog i kulturnog društva. Ovdje se radi o preobražaju pojedinca od aktera svakodnevnih mirnih rutiniranih životnih aktivnosti u aktera najbestijalnijih rušenja, paljenja, protjerivanja, silovanja, u ono što po Le Bonu postaje pod okriljem gomile, “najkrvožedniji“ ubica. Također, sociologiju zanimaju promjene nastale u društvu nakon ovakvih djelanja i mogućnost ponovnog uspostavljanja normalnog svakodnevnog života. U ime kojih ljudskih i društvenih vrijednosti jedna grupa uništava i progoni drugu grupu da bi se naselila na njezin prostor, u kuće, imanja ili stanove?

Najosjetljivija kategorija obuhvaćena procesom prisilnih migracija na području općine Stolac su *povratnici*, posebno oni koji predstavljaju manjinu. Oni se suočavaju sa poteškoćama u pristupu socijalnim uslugama, zapošljavanju i gospodarskim mogućnostima, dok se bore protiv diskriminacije lokalnih vlasti i etničke većine, a djeca povratnici se bore s diskriminacijom i segregacijom u obrazovanju.

U trećem poglavlju “**Prisilne migracije u Bosni i Hercegovini nakon 1991. godine – prikaz stanja na području općine Stolac – prezentacija i interpretacija podataka**” kandidatkinja mr. Saliha Špago provodi detaljnu analizu prisilnih migracija kao mehaničkog kretanja unutar ukupnog kretanja stanovništva. U njima se prepoznaje selektivnost prema stanovništvu po etničkoj pripadnosti. Te migracije su prisilne, masovne, razvijaju potpuni etnički progon stanovništva s cijelih regija zemlje, etnička teritorijalizacija i totalno uništavanja imovine protjerane grupe. Migracija stanovništva tokom agresije na Republiku Bosnu i Hercegovinu je katastrofalna po obimu protjeranog i u izbjeglištvo pokrenutog stanovništva. Više od 2 miliona ljudi je prisiljeno da napusti svoje domove i pomjeri se da bi spasilo život. To je jasan pokazatelj pripremljenog plana “etničkog čišćenja” i demografskog inženjeringa. Od toga je oko 1.350.000 ljudi emigriralo u inostranstvo. Migracijski tok je bio usmjeren prema zapadu Evrope i SAD, a jedan dio stanovništva je išao prema istoku, prije svega, u Srbiju i Crnu Goru.

U ovome poglavlju rada izuzetan vrijednost su grafikoni i statistički pokazagtelji s obiljem kvalitetnih podataka i izvedenih analiza što daje posebnu vrijednost disertaciji na razini empirijske potkrijepljenosti istraživanja.

U četvrtom poglavlju “**Sociološke implikacije prisilnih migracija na području općine Stolac nakon 1991. godine – prezentacija i interpretacija podataka**” kandidatkinja je akcentirala promjene u *broju stanovništva* na nivou Bosne i Hercegovine i Stoca, promjene u *etničkoj strukturi* stanovništva na nivou Bosne i Hercegovine i Stoca, promjene u *starosnoj strukturi* stanovništva na nivou Bosne i Hercegovine i općine Stolac, prikaz *ekonomske strukture* stanovništva općine Stolac i doseljavanje stanovništva na područje općine Stolac (demografski inženjering) i pravljenje posebnih naselja za to stanovništvo (Bobanovo i Šuškovo selo).

Polazeći od postavljenih ciljeva, generalne i kolateralnih hipoteza, iskazuju se rezultati istraživanja koji pokazuju obim, tokove i obrasce prisilnih migracija, te kvalitativnu dimenziju društvenih promjena koje se prepoznaju kroz podijeljenost društva, nastalu socijalnu i etničku distancu stanovnika Stoca, promjene u broju i strukturi stanovništva, ruralno-urbani aspekt i promjene u naseljskoj mreži općine Stolac u periodu nakon 1991. godine do danas.

Ostvarena saznanja nakon istraživanja ove problematike upućuju na činjenicu da su prisilne su migracije u općini Stolac, kao i u drugim dijelovima Bosne i Hercegovine imale obilježje *egzodusa* i, kao što je već rečeno, *etničkog progona*, sa ciljem ostvarenja etničke teritorijalizacije. Kad su u pitanju *tokovi* migracija, uočeno je sasvim jasno da je stanovništvo hrvatske etničke grupe i veliki broj Bošnjaka 1992. godine pred oružanim jedinicama JNA (rezervistima), kojima se pridružilo i naoružano srpsko stanovništvo, iseljavalo u Čapljinu i Mostar, a onda dalje u Hrvatsku. To je bio bijeg pred smrtnom opasnošću. Drugi dio migracijskog toka, poslije osvajanju tog područja od strane Hrvatskog vijeća odbrane i Hrvatske vojske, obilježio je prisilno iseljavanje kompletnog srpsko stanovništvo koje se povuklo prema Berkovićima. U istom procesu, došlo je do progona kompletnog bošnjačko stanovništvo koje je uglavnom završilo u logorima ili je dio uspio izbjeći na područje koje je kontrolirala Armija Republike Bosne i Hercegovine. Više hiljada Bošnjaka, uključujući i žene i djecu, odvedeno je u logore tzv. „Herceg-Bosne“, u Gabelu i Dretelj kod Čapljine. Drugi dio je protjeran na područje Blagaja kod Mostara. Domicilni Hrvati se vraćaju u Stolac, a doseljava se i hrvatsko stanovništvo iz Srednje Bosne (Kakanj, Kraljeva Sutjeska, Vareš). Veliki broj doseljenika u urbani dio Stoca bio je porijeklom iz ruralnih područja, te su ove migracije prouzročile promjene kvalitete socijalne strukture grada. U tome se ogledao model toga kako su nastajale “čiste etničke teritorije” u Stocu i u drugim područjima širom Bosne i Hercegovine.

Posljedica ratnih dešavanja i prisilnih migracija na području općine Stolac jeste i podijeljenost društva po svim osnovama, koja je vrlo opipljiva, proteže se od škole, preko ulice i kafane, pa sve do institucija općinske vlasti ili zdravstvenog sistema. U međuetničkim odnosima u Stocu nije se mnogotoga promijenilo u poratnim godinama. Bošnjačka i hrvatska djeca ulaze u školu na dva zasebna ulaza (dvije škole pod jednim krovom). U dva odjela Doma zdravlja rade odvojeno Bošnjaci i Hrvati. U samom gradu postoje bošnjački i hrvatski kafići, dok je nekoliko javnih preduzeća i dalje dominantna hrvatska struktura zaposlenika. O razmjerama etničke i socijalne distance na području općine Stolac do sada nisu postojali egzaktni podaci te ovo istraživanje daje primarne podatke o tome.

Preliminarni rezultati Popisa stanovništva iz 2013. godine u općini Stolac pokazuju demografski gubitak od 1.520 stanovnika u odnosu na 1991. godinu. Stvarni gubitak u stanovništvu prijeratne općine Stolac svakako je i veći ako se uzmu u obzir podaci o doseljenim osobama koji se, prema procjenama, kreće između 2500 i 3000. naročito je izražena poslijeratna demografska regresija i katastrofalan pad broja stanovnika svih etničkih grupa. Došlo je do iseljavanja usljed ekonomskih faktora i bošnjačkog i hrvatskog stanovništva.

Struktura stanovništva Stoca, kao i drugih gradova u Bosni Hercegovini narušena, je i u pogledu ruralno-urbanog aspekta, odnosno egzodusa seoskog stanovništva u gradsko naselje, što je za posljedicu imalo *ruralizaciju* grada. Zbog “poseljačenja gradova“ javljaju se mnogi socijalni problemi, među kojima su najznačajniji problemi stambenog zbrinjavanja i prilagođavanje doseljenika i povratnika. Izvršena je potpuna etnička teritorijalizacija te je etnička struktura stanovništva u odnosu na 1991. godinu potpuno izmijenjena. Također, struktura stanovništva po indikatoru zaposlenosti je značajno izmijenjena. Prije posljednjeg rata u Stocu je bilo zaposleno oko 8.000 ljudi. Prema nezvaničnim podacima, broj zaposlenih danas sveden je na oko 1.000. Pod uticajem egzodusa stanovništva narušena je i starosna i obrazovna struktura stanovništva. Pretpostavka našeg istraživanja je da su se u Stolac vratili stariji i manje obrazovani stanovnici, a da su se mlađi i oni sa višim stepenom obrazovanja trajno nastanili u nekoj od zemalja koja ih je primila kao prognanike, što pokazuju indikatori - *iskaz ispitanika* i *popisa* stanovništva obavljenog 2013. godine.

Naseljska mreža općine Stolac, također je pretrpjela veoma izražene promjene tokom i poslije rata 1992-1995. Preliminarni podaci Popisa stanovništva 2013. godine su pokazali da su neka naseljena mjesta prijeratne stolačke općine potpuno ostala bez stanovnika, u nekim je broj stanovnika izraženo smanjen, a u nekim izraženo povećan.

# U poglavlju “Zaključna razmatranja” kandidatkinja je prezentirala istraživačke rezultate i iskazala svoje naučne stavove koji proizlaze iz istraživanja. Kandidatkinja je pokazala objektivne činjenice koje podupiru njezinu generalnu hipotezu “*da su prisilne migracije uzrokovane ratom 1992-1995 imale u Bosni i Hercegovini, pa i na području općine Stolac, karakter etničkog progona i egzodusa*”, kao i posebne hipoteze da su “*prisilne migracije na području općine Stolac prema obimu – bile masovne, prema tokovima – imale su obilježje etničke teritorijalizacije, prema obrascima – imale su oblik etničkog progona i egzodusa; da su prisilne migracije doprinijele produbljivanju podjela u stolačkom društvu, te izraženoj socijalnoj i etničkoj distanci među stanovnicima Stoca; da su nastupile značajne promjene u broju i strukturi stanovništva općine Stolac povezane sa prisilnim migracijama i da su nastupile značajne promjene u ruralno-urbanom aspektu, te u naseljskoj mreži općine Stolac povezane s prisilnim migracijama*”.

Posebno je važan uvid da je rat protiv Republike Bosne i Hercegovine 1992-1995 bio internacionalni (međudržavni) sukob u vidu agresije susjednih država na nezavisnu državu Republiku Bosnu i Hercegovinu. Cilj rata je bio *zauzimanje teritorija* države Bosne i Hercegovine i provođenje genocida nad civilnim stanovništvom. Rezultat tih militarnih antibosanskih pothvata danas jeste promijenjena etnička struktura stanovništva i njegov razmještaj na teritoriji države Bosne i Hercegovine.

1. **Mišljenje i prijedlog Komisije**

Doktorska disertacija mr. Salihe Špago predstavlja validan i originalan pristup u teorijsko-problemskom i istraživačkom kontekstu elaboriranja predmeta istraživanja.

Tematsko-problemska orijentacija pokazuje zastupljenost niza različitih znanstvenih metoda, pomoću kojih se ispituju, tumače i znanstveno analiziraju elaborirani sadržaji disertacije. Pri tome je uspješno implementirano korištenje rezultata dosadašnjih istraživanja iz predmetne oblasti, uz korektno navođenje izvora, oslanjanje na dostignuća dosadašnjih istraživanja i upućivanje na dodatnu (širu) literaturu.

Naučna opravdanost istraživanja prisilnih migracija u Bosni i Hercegovini, poseban slučaj Stolac, potvrđena je i kroz doprinos daljnjem razvoju teorijskih koncepata u oblasti migracija sa specifičnim obilježjem koje sa sobom nosi istraživanje posljedica prisilnih migracija u formi *etničkog progona*.

U odnosu na odabir problema i predmet istraživanja, te načina pristupa njegovoj elaboraciji, ova disertacija predstavlja obuhvatan i savremen sociološki pristup u sagledavanju problematike prisilnih migracija u Bosni i Hercegovini nakon 1991. godine.

Prema znanstveno–spoznajnim rezultatima, doktorska disertacija je ispunila metodološko-epistemološke zahtjeve istraživačkog rada i dala argumentirane odgovore na postavljena problemska pitanja, što zavređuje pozornost znanstvene i šire društvene javnosti.

Obrađena problematika doktorske disertacije predstavlja originalan i koherentan istraživački rad kojim se sa znanstvene point of view utvrđuje struktura problema prisilnih migracija u Bosni i Hercegovini, te uvjerljivo demonstrira empirijska građa iz koje se vidi kakvi su učinci ovog sociološkog fenomena na stanovništvo Bosne i Hercegovine kroz slučaj općine Stolac.

Doktorska disertacija ima poseban društveni značaj, jer rezultati istraživanja doprinose poboljšanju politika koje bi omogućile bolje uslove života osoba obuhvaćenih prisilnim migracijama kao i budućih generacija kojima treba omogućiti zajednički život na ovim prostorima.

Komisija smatra i jednoglasno konstatira da je doktorska disertacija mr. Salihe Špago u potpunosti zadovoljila relevantne kriterije znanstveno-istraživačkog rada i ostvarila primarni zadatak znanstvene objektivnosti. Na osnovu izrečenih karakteristika, obilježja i ocjene analiziranog rada, **Komisija predlaže Vijeću Fakulteta političkih nauka Sarajevo da potvrdi ovaj Izvještaj i zakaže javnu odbranu doktorske disertacije mr. Salih Špago, pod naslovom** “**Sociološke implikacije prisilnih migracija u Bosni i Hercegovini nakon 1991. godine – Slučaj Stolac**”**.**

**Članovi Komisije**

**Prof. dr. Nijaz Musabegović, profesor emeritus, predsjednik**

**Prof. dr. Senadin Lavić, redovni profesor, mentor i član**

**Doc. dr. Amer Osmić, docent, član**